Document ID: 32014D0704

KOMISJONI RAKENDUSOTSUS,
8. oktoober 2014,
millega muudetakse otsust 2009/821/EÜ seoses piirikontrollipunktide loeteluga
(teatavaks tehtud numbri C(2014) 7139 all)
(EMPs kohaldatav tekst)
(2014/704/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 20 lõikeid 1 ja 3,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (2) eriti selle artikli 6 lõike 4 teise lõigu teist lauset ja artikli 6 lõiget 5,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (3) eriti selle artikli 6 lõiget 2,
ning arvestades järgmist:
(1)
Komisjoni otsuses 2009/821/EÜ (4) on sätestatud loetelu piirikontrollipunktidest, mis on heaks kiidetud kooskõlas direktiividega 91/496/EMÜ ja 97/78/EÜ. See loetelu on esitatud kõnealuse otsuse I lisas.
(2)
Taani on teatanud, et Koldingis paiknevat piirikontrollipunkti käsitlev kanne tuleks selle liikmesriigi kannete loetelust välja jätta. Saksamaa on teatanud, et Düsseldorfis paiknevat piirikontrollipunkti käsitlev kanne tuleks selle liikmesriigi kannete loetelust välja jätta. Seega tuleks otsuse 2009/821/EÜ I lisas sätestatud kannete loetelu kõnealuste liikmesriikide puhul vastavalt muuta.
(3)
Pärast Hispaania ja Madalmaade esitatud teadet tuleks Hispaanias Barcelonas, Gran Canarial ja Tenerife Suri lennujaamas ning Madalmaades Rotterdami sadamas paiknevaid piirikontrollipunkte käsitlevaid kandeid otsuse 2009/821/EÜ I lisas sätestatud loetelus muuta.
(4)
Komisjoni audititalituse (mida varem nimetati komisjoni järelevalvetalituseks) ning Toidu- ja Veterinaarameti (FVO) korraldatud rahuldava tulemusega auditi põhjal võib Gröönimaal Nuukis paikneva piirikontrollipunkti heaks kiita seoses kõigi tootekategooriatega, mis on ette nähtud muuks kui inimtarbeks. Seega tuleks otsuse 2009/821/EÜ I lisas sätestatud asjakohast kannet kõnealuse piirikontrollipunkti kohta vastavalt muuta.
(5)
FVO tegi auditeid Horvaatias ning esitas seejärel mõned soovitused asjaomasele liikmesriigile. Horvaatia reageeris neile soovitustele nõuetekohaselt, esitades vastava tegevuskava ning muutes Rijeka piirikontrollipunkti heakskiidukategooriaid. Seega tuleks seda piirikontrollipunkti käsitlevat kannet otsuse 2009/821/EÜ I lisas vastavalt muuta.
(6)
Seepärast tuleks otsust 2009/821/EÜ vastavalt muuta.
(7)
Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2009/821/EÜ I lisa muudetakse käesoleva otsuse lisa kohaselt.
Artikkel 2
Käesolev otsus on adresseeritud liikmesriikidele.
Brüssel, 8. oktoober 2014

Labels: 3
18
15
6